KOMISSION PÄÄTÖS (EU) 2021/1344,

annettu 9 päivänä elokuuta 2021,

perusteista, joilla määritellään, miksi ajaksi turvallisuusuhan aiheuttavilta henkilöiltä voidaan evätä pääsy komission tiloihin

EUROOPAN KOMISSIO, joka

ottaa huomioon turvallisuudesta komissiossa 13 päivänä maaliskuuta 2015 annetun komission päätöksen (EU, Euratom) 2015/443 (1) ja erityisesti sen 12 artiklan 1 kohdan b alakohdan ja 21 artiklan,

sekä katsoo seuraavaa:

(1) Komission on toimittava turvallisessa ja vakaassa ympäristössä. Tämän vuoksi tarvitaan johdonmukainen ja yhdennetty komission turvallisuutta koskeva lähestymistapa, jolla varmistetaan asianmukainen ja tiedossa oleviin riskeihin suhteutettu henkilöiden, omaisuuden ja tiedon suojaamisen taso sekä tehokkaiden ja oikea-aikaisten turvatoimien toteuttaminen. Komissioon kohdistuu turvallisuuden alalla suuria uhkia ja haasteita, jotka liittyvät erityisesti terrorismiin sekä poliittiseen ja kaupalliseen vakoiluun.

(2) Henkilöiden, omaisuuden ja tiedon turvallisuuden varmistamiseksi komissio ja erityisesti sen henkilöstöhallinnon ja turvallisuustoiminnan pääosaston turvallisuuslinja toteuttaa päätöksen (EU, Euratom) 2015/443 nojalla toimenpiteitä, joita sovelletaan kaikkiin komission yksiköihin ja kaikissa komission tiloissa. Näihin toimenpiteisiin kuuluvat turvallisuutta uhkaavia henkilöitä koskevat rajatut toimenpiteet, mukaan lukien henkilöiden komission tiloihin pääsyn epääminen tietyksi ajaksi päätöksen 12 artiklan 1 kohdan b alakohdan mukaisesti.

(3) Päättäessään yhden tai useamman henkilön komission tiloihin pääsyn epäämisestä, kun hänen tai heidän katsotaan päätöksen (EU, Euratom) 2015/443 12 artiklan 1 kohdan b alakohdan mukaisesti muodostavan uhan sen turvallisuudelle, mainitun päätöksen 5 ja 12 artiklan mukaisesti asianmukaisesti valtuutetun komission henkilöstön olisi arvioitava kyseistä uhkaa tapauskohtaisesti asiaan liittyvät yksilölliset olosuhteet huomioon ottaen.

(4) Pääsyn rajoittaminen voi koskea yhtä, useampaa tai jopa kaikkia komission toimitiloja.

(5) Kiellon kestossa olisi otettava huomioon uhan todennäköisyys, vakavuus ja kesto.

(6) Tätä päätöstä ei pitäisi soveltaa komission tiloja koskevaan kieltoon, joka on hyväksytty henkilöstösääntöjen liitteessä IX olevan 23 artiklan mukaisen virantoimituksesta pidättämisen yhteydessä.

(7) Tätä päätöstä ei pitäisi soveltaa unionin edustustoissa työskentelevään komission henkilöstöön, johon olisi sovellettava Euroopan ulkosuhdehallinnon turvallisuussääntöjä.

(8) Turvallisuusasioista vastaavalle komission jäsenelle on annettu sisäisen työjärjestyksen mukaisesti komission päätöksellä C(2016) 2797 (2) valtuudet vahvistaa täytäntöönpanosäännöt perusteista, joiden mukaan määritetään päätöksen (EU, Euratom) 2015/443 12 artiklan nojalla komission tiloihin pääsyn epäämiseen sovellettavat ajanjaksot. Nämä valtuudet on siirretty edelleen henkilöstöhallinnon ja turvallisuustoiminnan pääosaston pääjohtajalle komission päätöksellä C(2021) 2684 (3).

(9) Tämän päätöksen mukaisten turvatoimenpiteiden olisi oltava päätöksen (EU, Euratom) 2015/443 3 artiklassa vahvistettujen, turvallisuutta komissiossa koskevien periaatteiden ja erityisesti Euroopan unionin perusoikeuskirjan mukaisia,

ON HYVÄKSYNYT TÄMÄN PÄÄTÖKSEN:

1 artikla Aihe ja soveltamisala 1. Tässä päätöksessä vahvistetaan perusteet, joiden mukaan määritellään, miksi ajaksi turvallisuusuhan aiheuttavilta henkilöiltä voidaan evätä pääsy komission tiloihin päätöksen (EU, Euratom) 2015/443 12 artiklan 1 kohdan b alakohdan mukaisesti. 2. Tätä päätöstä sovelletaan kaikkiin komission osastoihin ja kaikissa komission tiloissa. Unionin edustustoissa työskentelevään komission henkilöstöön sovelletaan Euroopan ulkosuhdehallinnon turvallisuussääntöjä (4). 3. Tätä päätöstä ei sovelleta Euroopan talousyhteisön ja Euroopan atomienergiayhteisön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen (5) liitteessä IX olevan 23 artiklan mukaisen virantoimituksesta pidättämisen yhteydessä.

2 artikla Kiellon soveltamisala 1. Edellä 1 artiklan 1 kohdassa tarkoitettua kieltoa voidaan soveltaa yhteen, useampaan tai kaikkiin komission tiloihin. 2. Jos komissio jakaa toimitiloja muiden EU:n toimielinten, virastojen ja elinten kanssa, komissio ilmoittaa niille päätöksestään evätä pääsy komissiolle kuuluviin toimitilojen osiin.

3 artikla Kiellon kesto 1. Edellä 1 artiklan 1 kohdassa tarkoitetun kiellon keston on perustuttava turvallisuusuhan arvioituun kestoon, todennäköisyyteen ja vakavuuteen. 2. Turvallisuuteen kohdistuvan uhan vakavuuden arviointikriteereihin kuuluvat: a) sen haitan aste, joka uhasta voi aiheutua ihmisten hengen, ruumiillisen koskemattomuuden, hyvinvoinnin tai terveyden kannalta, sekä mahdollinen vahinko omaisuudelle ja tiedolle; b) liittyykö uhka rikokseen; c) perustuuko uhka laiminlyöntiin, törkeään huolimattomuuteen vai tahallisuuteen; d) onko uhan aiheuttavan henkilön käyttäytyminen väkivaltaista, aggressiivista tai toistuvaa; e) komissiolle mahdollisesti koituvan taloudellisen tappion suuruus; f) komissiolle maineelle mahdollisesti aiheutuvan vahingon suuruus. 3. Jos uhan kestoa ei voida arvioida riittävällä varmuudella ja uhka on erittäin vakava, uhan aiheuttavan henkilön pääsy voidaan evätä toistaiseksi. Tämä pätee erityisesti silloin, kun uhalle on ominaista jokin seuraavista: a) se muodostuu osallistumisesta terrori- tai vakoilutoimintaan ja -verkostoihin; b) se voi aiheuttaa ihmishenkien menetyksiä, vakavia vammoja tai haittoja tai merkittävää omaisuusvahinkoa, vaarantaa arkaluonteiset tai turvallisuusluokitellut tiedot taikka häiritä komission tietojärjestelmiä tai olennaisia operatiivisia valmiuksia; c) se muodostuu väkivaltaisesta, aggressiivisesta tai toistuvasta käytöksestä, jonka seurauksena komission yksiköiden toiminta häiriintyy vakavasti.

4 artikla Kieltojen uudelleentarkastelu Komissio tarkastelee uudelleen päätöksen (EU, Euratom) 2015/443 12 artiklan 1 kohdan b alakohdan mukaisesti tehtyä päätöstä kyseisen henkilön pyynnöstä, jos tämä tuo esiin merkittäviä uusia tekijöitä, joiden perusteella uudelleentarkastelu on aiheellinen. Komission uudelleentarkastelu pohjautuu alkuperäiseen kieltoon johtaneisiin perusteisiin.

5 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 9 päivänä elokuuta 2021. Komission puolesta Gertrud INGESTAD Pääjohtaja Henkilöstöhallinnon ja turvallisuustoiminnan pääosasto

(1) EUVL L 72, 17.3.2015, s. 41.

(2) Komission päätös C(2016) 2797, annettu 4 päivänä toukokuuta 2016, turvallisuuteen liittyvästä valtuutuksesta.

(3) Commission Decision C(2021) 2684 of 13 April 2021 granting a sub-delegation of powers granted in Commission Decision C(2016) 2797 on an empowerment relating to security.

(4) Unionin ulkoasioiden ja turvallisuuspolitiikan korkean edustajan päätös ADMIN(2017) 10, annettu 19 päivänä syyskuuta 2017, Euroopan ulkosuhdehallinnon turvallisuussäännöistä (EUVL C 126, 10.4.2018, s. 1).

(5) Asetus N:o 31 (ETY), 11 (Euratom), Euroopan talousyhteisön ja Euroopan atomienergiajärjestön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta (EYVL P 045, 14.6.1962, s. 1385).